
ELŐTERJESZTÉS
streetgokartok közterületen történő elhelyezésével kapcsolatban
Tisztelt Képviselő-testület!

Tisztelt Bizottságok!

A Street Gokart-ot üzemeltető Szőke József egyéni vállalkozó a 2021. évre vonatkozó kölcsönzési tevékenységével kapcsolatban kérelemmel fordult az Önkormányzathoz.

A 2019-ben indult vállalkozás lábbal hajtható, 3 vagy 4 kerekű, 1 vagy 2 személyes (kerékpárnak minősülő) pedálos gokartok bérbeadásával foglalkozik. 
A Vállalkozó 2020. évhez hasonlóan a Szent István parkban, a Hungarospa Irodaház melletti területet szerette volna bérelni, de a többször módosított közterület-használat, közterület-hasznosítás helyi szabályairól szóló 12/2019. (IV.25.) sz. önkormányzati rendelet alapján nem lehetséges ezen tevékenység folytatása a megjelölt területen. Alternatív megoldásként a Szabadidő park, mint kölcsönzési helyszín is szóba került, de nem találta a vállalkozó megfelelőnek.

A szolgáltatás üzemeltetéséhez, a járművek megállóhelyeként egy 20 m2-es közterületet szeretne igénybe venni a Jókai soron lévő, korábban kerékpár kölcsönzésre használt pavilon melletti gyöngykaviccsal szórt területen, a parkoló és a járda között. Tekintve, hogy parkoló található a terület közvetlen szomszédságában, a közút kiemelt szegélye mellett minimum 1,00 m szabad területet szükséges biztosítania.

A vállalkozó a Jókai soron kiszemelt területet terveik szerint 2021. augusztus 31-ig szeretné erre a célra használni. Mivel a vállalkozó június 12-i hétvégére felkérést kapott egy ismert TV csatornától, mely a hajdúszoboszlói, szórakozási és sportolási lehetőségeket kívánja népszerűsíteni, így a közterületet hamarabb, a testület döntését megelőzően szeretné már igénybe venni.
A bérlés ideje alatt a street gokartok egy részét az általuk bérelt pavilonban helyezik el, a többi elszállításra kerül, így nem szükséges a terület kerítéssel történő lezárása.

A Vállalkozó szerint a járművek kerékpárnak minősülnek (lábbal hajtható és láncos, nem elektromos) besorolása miatt, csak a kerékpárúton közlekedhetnek, ezért kérik ennek megfelelően, hogy a megállóhely a kerékpárúthoz közvetlen csatlakozással rendelkezzen. A Jókai soron meglévő kerékpárút miatt ez a lehetőség adott, ugyanakkor fokozott körültekintést igényel az ott közlekedők részéről.
A vállalkozó utószezonban nem kívánja a területet hasznosítani.
A terület használatáért a tavalyi árat, 7.500,- Ft/nap bérleti díjat ajánlotta fel a vállalkozó, amennyiben a Szent István parkban kapnak helyet, azonban álláspontjuk szerint a Jókai sori helyszín kevésbé frekventált, a díjat 1.666,-Ft/nap összegben javasolják meghatározni. A vállalkozó elmondása szerint sokkal kevesebb bérlőre számít ezen a szezonon, így a felajánlott összeg is lényegesen alacsonyabb.
Díj megállapítása során viszonyítani szükséges a Szent István parkban kialakítandó helyek díjtételéhez - mivel a Jókai sor is az I. besorolási övezetbe tartozik - a 20 m2 használatáért az elmúlt évben is fizetett díjjal megegyező,  7.500,- Ft/ nap, azaz 30 napra 225.000,- Ft/hónap díj megállapítása javasolt.
Tekintve, hogy megoszlanak a vélemények ezen jármű használatát, biztonságosságát illetően, megkerestük a Hajdúszoboszlói Rendőrkapitányságot álláspontjuk megismerése végett, azonban a Rendőrség állásfoglalást nem adhat ki e kérdésben, mivel szerintük nem minősül közlekedési eszköznek, hanem szabadidős eszköznek. A biztonságosságot befolyásolhatja, hogy a bérlés során ki és hogyan használja az eszközt.

Kérjük a Tisztelt Képviselő-testületet / Bizottságokat előterjesztésünket megtárgyalni, döntését meghozni szíveskedjen.
Határozati javaslat:

Hajdúszoboszló Város Önkormányzatának Képviselő-testülete támogatja a Street Gokart kölcsönzés céljára a 2021. évben a Jókai soron lévő, az előterjesztésben megjelölt pavilon melletti 20 m2-es terület bérbeadását Szőke József egyéni vállalkozó részére, 7.500,-Ft/nap bérleti díj ellenében, 2021. június 18. – 2021. augusztus 31. közötti időszakra vonatkozóan.
Határidő: 2021. június 18.
Felelős:   Jegyző

Hajdúszoboszló, 2021. június 8.
                                                                               Szilágyiné Pál Gyöngyi

                                                                           városfejlesztési irodavezető

